b"\n_START_ARTICLE_\nIrland i Eurovision Song Contest\n_START_SECTION_\nHistorikk\n_START_PARAGRAPH_\nDet er den irske rikskringkasteren RT\xc3\x89 som har senderettighetene til Eurovision Song Contest p\xc3\xa5 Irland, og som velger landets bidrag til konkurransen. Irland debuterte i Eurovision Song Contest i 1965 og startet med en serie gode resultater. I 1967 fikk Irland en andreplass, og den f\xc3\xb8rste seieren kom p\xc3\xa5 landets sjette fors\xc3\xb8k, da Dana vant i 1970 med \xc2\xabAll Kinds of Everything\xc2\xbb.\n_START_SECTION_\nSeier p\xc3\xa5 seier\n_START_PARAGRAPH_\nI 1970-\xc3\xa5rene endte Irland stort sett midt p\xc3\xa5 resultatlisten, men i 1977 innledet Irland en fem\xc3\xa5rsperiode med bare topp fem-plasseringer. Landets andre seier kom i 1980 da Johnny Logan vant med \xc2\xabWhat\xe2\x80\x99s Another Year?\xc2\xbb. Han var tilbake som l\xc3\xa5tskriver i 1984 og sikret landet en andreplass med \xc2\xabTerminal 3\xc2\xbb, og deretter en ny seier som artist i 1987 med \xc2\xabHold Me Now\xc2\xbb. Denne vinnerl\xc3\xa5ten ble k\xc3\xa5ret til den tredje beste Eurovision-l\xc3\xa5ten gjennom tidene under jubileumsprogrammet Congratulations: 50 Years of the Eurovision Song Contest i 2005. I 1992 vant Logan sin tredje seier, denne gang som l\xc3\xa5tskriver for l\xc3\xa5ten \xc2\xabWhy Me?\xc2\xbb, fremf\xc3\xb8rt av Linda Martin. _NEWLINE_1990-\xc3\xa5rene ble Irlands store ti\xc3\xa5r. Landet startet med en andreplass i 1990 og vant hele tre \xc3\xa5r p\xc3\xa5 rad i 1992\xe2\x80\x931994. Irlands syvende og hittil siste seier, kom med Eimear Quinn og \xc2\xabThe Voice\xc2\xbb i Oslo i 1996. En ny andreplass kom p\xc3\xa5 hjemmebane i 1997.\n_START_SECTION_\nFallet etter 2000\n_START_PARAGRAPH_\nEtter 2000 har Irland hatt en lignende utvikling som nabolandet Storbritannia. Bare tre ganger har Irland endt p\xc3\xa5 topp ti: 2000, 2006 og 2011. I likhet med Norge var Irland heller ikke kvalifisert til Eurovision Song Contest 2002, og bare fire av elleve ganger har Irland klart \xc3\xa5 kvalifisere seg til finalen. Landets f\xc3\xb8rste sisteplass kom i 2007, og en ny sisteplass kom i 2013. I \xc3\xa5rene 2014\xe2\x80\x932017 klarte ikke Irland \xc3\xa5 kvalifisere seg til finalen, f\xc3\xb8r Ryan O'Shaughnessy n\xc3\xa5dde en 16. plass med \xc2\xabTogether\xc2\xbb i 2018. Landet ble sl\xc3\xa5tt ut i semifinalen igjen i 2019.\n_START_SECTION_\nEurovisions \xc2\xabhjemland\xc2\xbb\n_START_PARAGRAPH_\nMed sine syv seire er Irland det landet som har vunnet Eurovision Song Contest flest ganger. Rett bak kommer Sverige med seks seire. Takket v\xc3\xa6re seirene har Irland arrangert Eurovision Song Contest syv ganger, bare Storbritannia har arrangert finalen flere ganger med \xc3\xa5tte. Tre \xc3\xa5r p\xc3\xa5 rad, i 1993\xe2\x80\x931995, ble ogs\xc3\xa5 konkurransen arrangert i Irland, noe som fikk 1995-programleder Mary Kennedy til \xc3\xa5 uttale: \xc2\xabvelkommen til det som n\xc3\xa6rmest har blitt den \xc3\xa5rlige Eurovision Song Contest fra Irland!\xc2\xbb. Finalen i 1993 ble holdt i landsbyen Millstreet, som med sine 1500 innbyggere er det minste stedet konkurransen har blitt arrangert. Den irske seierrekken ble brutt av norske Secret Garden i 1995, men Irland vant nok en gang da finalen gikk av stabelen i Oslo \xc3\xa5ret etter._NEWLINE_Johnny Logan er ogs\xc3\xa5 den eneste som har vunnet konkurransen tre ganger: To ganger som artist i 1980 og 1987, og som l\xc3\xa5tskriver i 1992. I tillegg fikk han ogs\xc3\xa5 en andreplass som l\xc3\xa5tskriver i 1984._NEWLINE_Som et flerspr\xc3\xa5klig land har Irland hatt fordelen av \xc3\xa5 synge p\xc3\xa5 engelsk i konkurransen siden debuten i 1965. Bare \xc3\xa9n gang har Irland sunget p\xc3\xa5 nasjonalspr\xc3\xa5ket irsk: i 1972 med \xc2\xabCeol an Ghr\xc3\xa1\xc2\xbb."